**Informatīvais ziņojums**

**“Par valsts līdzdalības saglabāšanu valsts sabiedrībā** **ar ierobežotu atbildību “Latvijas Jūras administrācija””**

**I. Ievads**

Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 7.pants nosaka, ka publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Kapitālsabiedrību pārvaldības likuma 4.panta nosacījumiem, ja likumā nav noteikts, ka attiecīgās kapitālsabiedrības kapitāla daļas vai akcijas nav atsavināmas. Lēmumu par publiskas personas līdzdalības saglabāšanu kapitālsabiedrībā pieņem attiecīgās publiskās personas augstākā lēmējinstitūcija, nosakot arī valsts līdzdalības vispārējo stratēģisko mērķi.

Ņemot vērā minēto, šajā informatīvajā ziņojumā ir izvērtēta valsts līdzdalības valsts sabiedrībā ar ierobežotu atbildību “Latvijas Jūras administrācija” (turpmāk – Sabiedrība) nepieciešamība, kā arī piedāvāts valsts līdzdalības vispārējais stratēģiskais mērķis.

**II. Vēsturiskās un pašreizējās situācijas izklāsts**

Sabiedrības izveidošanas pamatmērķis bija nodrošināt Apvienoto Nāciju Organizācijas (ANO) Jūras tiesību konvencijā un citos starptautiskajos tiesību aktos noteikto karoga valsts, ostas valsts un piekrastes valsts funkciju kvalitatīvu izpildi. Sabiedrība tika izveidota kā bezpeļņas organizācija 1994.gada 14.jūnijā ar Ministru kabineta lēmumu Nr.75 “Par grozījumiem un papildinājumiem atsevišķos ar jūrniecības pārvaldi saistītos Valdības lēmumos” reorganizējot uzņēmumu Latvijas Ostu galvenā kapteiņa dienests, Latvijas Kuģu reģistru, Latvijas Hidrogrāfijas dienestu, Jūras avāriju un glābšanas dienestu, kā arī Jūrnieku reģistru, iekļaujot tos Sabiedrības sastāvā.

Atbilstoši Ministru kabineta 2004.gada 26.oktobra rīkojumam Nr.815 „Par bezpeļņas organizācijas valsts akciju sabiedrības “Latvijas Jūras administrācija” pārveidošanu par valsts akciju sabiedrību “Latvijas Jūras administrācija””, Sabiedrība kā bezpeļņas organizācija tika pārveidota par valsts kapitālsabiedrību (vienotais reģistrācijas Nr.40003022705, juridiskā adrese Trijādības iela 5, Rīga, LV-1048), kurā Sabiedrības valsts kapitāla daļu turētāja ir Satiksmes ministrija. Līdz 2020.gada 23.decembrim Sabiedrība darbojās valsts akciju sabiedrības statusā. 2020.gada 1.janvārī stājās spēkā grozījumi Kapitālsabiedrību pārvaldības likumā, kur pārejas noteikumu 25.punkts paredzēja, ka publiskas personas akciju sabiedrībā, kas nodibināta līdz 2020.gada 1.janvārim, un kurā nav izveidota padome, ievērojot šā likuma 106. pantā noteikto, ne vēlāk kā līdz 2020.gada 1.jūnijam izveido padomi vai līdz 2020.gada 1.decembrim pārveido akciju sabiedrību par sabiedrību ar ierobežotu atbildību. Ņemot vērā, ka Sabiedrībā netika veidota padome 2020.gada 2.jūlijā Sabiedrības akcionāru sapulce pieņēma lēmumu par Sabiedrības reorganizācijas procesa uzsākšanu, paredzot pārveidot valsts akciju sabiedrību par sabiedrību ar ierobežotu atbildību. Sabiedrības reorganizācijas process tika pabeigts 2020.gad 23.decembrī, kad uzņēma reģistrs pieņēma lēmumu ierakstīt komercreģistrā reorganizāciju-pārveidošanu, pārveidojot valsts akciju sabiedrību par valsts sabiedrību ar ierobežotu atbildību.

Saskaņā ar Latvijas Republikas Uzņēmumu reģistra datiem Sabiedrības apmaksātais un reģistrētais pamatkapitāls kopš 2017.gada 29.septembra ir 1 533 902.00 (viens miljons pieci simti trīsdesmit trīs tūkstoši deviņi simti divi) *euro*, ko veido 1 533 902 akcijas. Sabiedrības vienīgais akcionārs ir valsts (100 procenti akciju) un valstij piederošo kapitāla daļu turētāja ir Satiksmes ministrija.

Saskaņā ar statūtiem[[1]](#footnote-2) un NACE klasifikatoru, Sabiedrība veic šādu komercdarbību:

* jūras un piekrastes ūdens transports (50.1);
* kravu jūras un piekrastes ūdens transports (50.2);
* ūdens transporta palīgdarbības (52.22);
* citi izdevējdarbības veidi (58.19);
* datu apstrāde, uzturēšana un ar to saistītās darbības (63.11);
* citi informācijas pakalpojumi (63.9);
* citas finanšu pakalpojumu darbības, izņemot apdrošināšanu un pensiju uzkrāšanu (64.9);
* fondu pārvaldīšana (66.3);
* sava nekustamā īpašuma pirkšana un pārdošana (68.1);
* sava vai nomāta nekustamā īpašuma izīrēšana un pārvaldīšana (68.2);
* inženierdarbības un ar tām saistītās tehniskās konsultācijas (71.12);
* tehniskā pārbaude un analīze (71.20);
* pētījumu un eksperimentālo izstrāžu veikšana dabaszinātnēs un inženierzinātnēs (72.1.);
* citur neklasificētie profesionālie, zinātniskie un tehniskie pakalpojumi (74.9.);
* drošības sistēmu pakalpojumi (80.2);
* izmeklēšanas darbības (80.3);
* pakalpojumu sniegšana sabiedrībai kopumā (84.2);
* vidējā tehniskā un profesionālā izglītība (85.32);
* augstākā izglītība (85.4);
* citur neklasificēta izglītība (85.59).

Sabiedrība veic komercdarbību, kas pamatā ir saistīta ar tai deleģēto valsts pārvaldes uzdevumu izpildi, vienlaikus Sabiedrība veic komercdarbību brīvā tirgū realizētu pakalpojumu sniegšanā tādās jomās, kur tirgus nav spējīgs nodrošināt sabiedrības interešu īstenošanu, kā arī Sabiedrības īpašumā un pārvaldībā ir navigācijas tehniskie līdzekļi, kas ir stratēģiski svarīgi objekti valsts drošībai.

 Sabiedrības kā privāto tiesību subjekta darbībām, kas veiktas izpildot tai ar ārējo normatīvo aktu deleģētos valsts pārvaldes uzdevumus, ir publisko tiesību raksturs. Sabiedrības ieņēmumi no deleģētajiem valsts pārvaldes uzdevumiem un funkcijām veido aptuveni 90%, savukārt ieņēmumi no brīvā tirgū realizētajiem pakalpojumiem – 10%. Šobrīd Sabiedrība, darbojoties valsts sabiedrības ar ierobežotu atbildību statusā, nodrošina valsts deleģēto uzdevumu izpildi, nepiesaistot līdzekļus no valsts budžeta. Sabiedrībai nav līdzdalības citās kapitālsabiedrībās.

Satiksmes ministrija kā Sabiedrības valsts kapitāla daļu turētāja, pirms lēmuma pieņemšanas par Sabiedrības reorganizāciju, paredzot pārveidot valsts akciju sabiedrību par sabiedrību ar ierobežotu atbildību, vērtēja arī iespējamo Sabiedrības juridiskā statusa maiņu, pārveidojot to par valsts aģentūru un secināja, ka Sabiedrībai efektīvākais un vēlamākais ir kapitālsabiedrības statusa modelis.

Sabiedrības darbība kapitālsabiedrības statusā ir efektīva, jo tādējādi tiek īstenotas valsts intereses valstij stratēģiski svarīgā nozarē, nodrošinot augstas kvalitātes starptautisko organizāciju prasībām atbilstošus pakalpojumus, kas ir būtiski nozares politikas ieviešanai, realizēšanai, kā arī valsts drošības interesēm. Kapitālsabiedrības statusa modelis un tā priekšrocības nodrošina iespēju Sabiedrībai deleģētās funkcijas veikt efektīvāk, pateicoties neatkarīgākai un tādējādi operatīvākai lēmumu pieņemšanai un uzņēmuma vadībai, administratīvu un finanšu resursu lietderīgai izmantošanai, darbības vidēja un ilgtermiņa plānošanai, atbilstošas kvalifikācijas personāla piesaistei.

Sabiedrības juridiskā statusa maiņa, pārveidojot to par valsts aģentūru, ilgtermiņā ietekmētu situāciju tautsaimniecībā jūrniecības nozarē, piejūras reģionus, tranzīta un kravu pārvadājumu jomu, kā arī to turpmāko attīstību. Identificētie riski pārveidojot Sabiedrību no kapitālsabiedrības par valsts aģentūru:

* Ņemot vērā, ka valsts vienotā politika ir samazināt valsts sektorā strādājošo skaitu, Sabiedrībai valsts aģentūras statusā uzņemoties jaunas funkcijas varētu būt sarežģīti palielināt nodarbināto skaitu. Ievērojot normatīvajos aktos noteikto, valsts aģentūrai ir jāveic amatu klasifikācija, tai skaitā amatus iedalot amatu kvalifikācijas kategorijās, kas ir jāsaskaņo ar Valsts kanceleju un atbildīgo ministriju. Saskaņā ar vairāku valsts aģentūru vadītāju norādīto informāciju, Valsts kanceleja ne vienmēr saskaņo amatu kvalifikāciju kategorijas, kā to ir pieprasījusi iestāde, bet nosaka mazākas amatu kvalifikācijas kategorijas, kas tādējādi liedz iestādei piesaistīt atbilstošus speciālistus.

Vienlaikus Sabiedrībai valsts aģentūras statusā sarežģījumus varētu radīt arī valsts civildienesta sistēma. Izejot no esošā normatīvā regulējuma, prombūtnē esoša vai vakanta valsts civildienesta ierēdņa amata pienākumus iestādes vadītājs var uzdot pildīt citiem ierēdņiem, kas tādējādi var radīt problēmas, ja darbinieks nav valsts civildienesta ierēdnis.

* Darba samaksu valsts aģentūrā nosaka atbilstoši Valsts un pašvaldību institūciju amatpersonu un darbinieku atlīdzības likumam, līdz ar to Sabiedrībai valsts aģentūras statusā, ņemot vērā valsts vienotās atlīdzības sistēmu, rastos problēmas nodrošināt konkurētspējīgu atalgojumu un darba apstākļus augstas kvalifikācijas jūrniecības nozares ekspertiem, kuru darbs ir svarīgs sekmīgaiSabiedrības darbībai, ievērojot šo darbinieku nemainīgi augsto pieprasījumu darba tirgū no jūrniecības nozares privātā sektora puses.
* Valsts aģentūras finanšu resursi tiek uzglabāti kontā Valsts kasē nevis bankā, kā tas ir kapitālsabiedrībai, līdz ar to Sabiedrībai valsts aģentūras statusā nebūtu pieejami aizdevumi, kas tādā veidā ierobežo uzņēmuma operatīvu rīcību, kā arī liedz veidot uzkrājumus investīcijām vai neparedzētiem gadījumiem, piemēram COVID 19 infekcijas izplatības radīto seku novēršana.
* Valsts aģentūra Likumā par budžetu un finanšu vadību noteiktajā kārtībā patstāvīgi veido valsts aģentūras budžetu un to apstiprina Ministru kabinets. Valsts aģentūras budžeta apstiprināšanas process var būt neparedzams un ilgstošs, tādējādi ierobežojot uzņēmuma operatīvās rīcības iespējas.
* Valsts aģentūrai pakalpojumu tarifikācijā nav atļauts iekļaut peļņas daļu, kas tādējādi ierobežo sniegto pakalpojumu attīstību. Vienlaikus, aizliedzot peļņu var rasties situācija, ka valsts aģentūras sniegtais pakalpojums būs atšķirīgs no tirgus cenas, tādējādi var rasties pārmetumi no kompetentajām institūcijām konkurences aizsardzības jomā par tirgus kropļošanu, kas var novest pie aizlieguma sniegt pakalpojumus.

Ņemot vērā minētos riskus tiktu izjaukta izveidotā un pašlaik pienācīgi funkcionējošā sistēma attiecībā uz Eiropas Savienības, Starptautiskās Jūrniecības organizācijas un citu Latvijas Republikai saistošu tiesību aktu prasību ieviešanu, uzturēšanu un monitoringu jūrniecības nozarē, kas savukārt var apdraudēt kuģošanas drošību Latvijas ūdeņos, Latvijas karoga kuģu atbilstību kuģošanas drošības prasībām, vides aizsardzību, Latvijas jūrnieku profesionālo konkurētspēju starptautiskajā darba tirgū, kā arī tiktu ievērojami apgrūtināta būtisku Sabiedrības funkciju īstenošana jomās, kur Sabiedrība ir vienīgais iespējamais pakalpojuma sniedzējs atsevišķos tirgus segmentos (piemēram, saistībā ar mazo ostu pastāvēšanu un attiecīgo piejūras reģionu attīstību).

**III. Sabiedrības loma transporta nozarē un vispārējais stratēģiskais mērķis**

Sabiedrībai ir nozīmīga loma valstij stratēģiski svarīgā tautsaimniecības nozarē – transporta nozares jūrniecības apakšnozarē, nodrošinot Sabiedrībai deleģēto valsts pārvaldes uzdevumu un Ministru kabineta doto uzdevumu izpildi.

Jūrniecība kā transporta apakšnozare Latvijā jau vēsturiski ir bijusi un joprojām ir stratēģiski svarīgs stūrakmens veiksmīgai valsts tautsaimniecības attīstībai un izaugsmei. Šī nozare Latvijā aptver plašu spektru dažādu industrijas novirzienu, kuri savstarpēji mijiedarbojas un ir tieši vai pastarpināti atkarīgi viens no otra aktivitātēm, sniedzot pakalpojumus, izmantojot vienotu infrastruktūru, ražojot produkciju vai iegūstot izejvielas un resursus no jūras. Šie novirzieni ietver kuģu būvi un remontu, jūras transportu un loģistikas pakalpojumus, jūrniecības profesionālo izglītību, zvejniecību, atpūtu un tūrismu.

Latvijas teritoriālie ūdeņi un ekskluzīvā ekonomiskā zona aizņem vairāk nekā 20 tūkst. km2. Šajā teritorijā saskaras dažādu nozaru intereses, sākot no transporta, enerģētikas, zemes dzīļu apguves, dabas resursu ieguves, tūrisma, vides u.c. Latvijas piekrastes ūdeņiem cauri stiepjas galveno Baltijas jūras kuģu ceļu atzari uz/no Liepājas, Ventspils un Rīgas ostām. Šos maršrutus ik gadu izmanto līdz 7000 kravas kuģu, bet teritoriālo jūru un ekskluzīvo ekonomisko zonu ik gadu izmanto simtiem zvejas un vairāki tūkstoši atpūtas kuģu. Visiem Latvijas ūdeņu izmantotājiem ir nozīmīga precīza un aktuāla Sabiedrības izstrādātā jūras kartogrāfiskā informācija un kvalitatīvi, nepārtraukti navigācijas pakalpojumi.

Latvijā darbojas 10 ostas, kurās ik gadu tiek pārkrautas vidēji vairāk nekā 60 milj. tonnu kravas. Būtiskākais kravu apjoms tiek pārkrauts trīs lielajās ostās: Rīgā, Ventspilī un Liepājā, kā arī Skultē, Salacgrīvā un Mērsragā. Visdažādāko tipu kravu apstrādi šajās ostās nodrošina 90 termināļi. Pārējām ostām ir lokāli reģionāla nozīme un to darbība galvenokārt saistīta ar reģiona tūrismu (jahtas) un atbalstu zvejniecības un zivju pārstrādes uzņēmumiem.

Samazinoties tranzīta plūsmai, nesamazinās nepieciešamība pēc Sabiedrības sniegtajiem pakalpojumiem, jo ir jānodrošina, ka tiek pildītas valsts uzņemtās saistības starptautiskajā jomā attiecībā uz kuģošanas drošību, vides aizsardzību un kravu un pasažieru pārvadājumiem.

Latvijā tradicionāli ir bijusi pieejama kvalitatīva jūrniecības profesionālā izglītība un jūrnieka profesija ir populāra. Jūrniecības profesionālo izglītību 23 programmās šobrīd piedāvā divas valsts un viena privātā mācību iestāde, ik gadu tās absolvē ap 300 jaunie jūras virsnieki. Lielākā daļa (aptuveni 70%) no visiem absolventiem pēc augstāko jūrniecības izglītības iestāžu pabeigšanas turpina savas darba gaitas jūrā. Turklāt tirgū darbojas vairāki komersanti, kuri nodrošina dažādus profesionālās pilnveides un kvalifikācijas kursus jūrniekiem, tai skaitā izmantojot modernus datorsimulācijas trenažierus. Viena no valsts pārvaldes deleģētajām funkcijām Sabiedrībai ir Latvijas jūrnieku profesionālās sagatavošanas sistēmas koordinēšana un uzraudzība atbilstoši Starptautiskās Jūrniecības organizācijas un Eiropas Savienības prasībām. Sabiedrības konsekventas darbības rezultātā ir izveidota sistēma, kas nodrošina kvalitatīvu profesionālās izglītības sistēmu jūrnieku sagatavošanā un sertificēšanā. Eiropas Jūras drošības aģentūra 2017.gadā veica uzraudzības inspekciju un kopumā atzina Latvijas izveidoto sistēmu jūrnieku profesionālā sagatavošanā un sertificēšanā par atbilstošu Eiropas Savienības un starptautiskajām prasībām. Latvijas jūrnieku profesionālās sagatavošanas un sertificēšanas sistēma atbilst kritērijiem, kas nodrošina valsts atrašanos Starptautiskās Jūrniecības organizācijas (IMO) “Baltajā sarakstā” (White List). Atrašanās “Baltajā sarakstā” apliecina Latvijas jūrnieku augsto profesionālo sagatavotību un veiksmīgu piedalīšanos starptautiskajā darba tirgū uz jebkura karoga kuģiem.

Aktīvi strādājošo jūrnieku skaits ir mainīgs rādītājs. 2020.gada sākumā tas ir 12 125. Latvija kā jūrnieku darbaspēka piegādātāja valsts ieņem stabilu 5. vietu starp Eiropas Savienības dalībvalstīm. 97% no nodarbinātajiem jūrniekiem  2019.gadā strādāja uz citu valstu karogu kuģiem. 2019.gadā veiktā jūrnieku atalgojuma analīze parādīja, ka ierindas jūrnieku nopelnītais gada laikā ir salīdzināms ar vidējo bruto atalgojumu Latvijā 2019.gadā, bet vadības līmeņa virsnieku atalgojums bija 4,5 reizes augstāks. Jūrnieki ik gadu Latvijas ekonomikā gan tieši nodokļos, gan arī vispārējā patēriņā iepludina ap 300 milj. euro. Darbā iekārtošanas starpniecības pakalpojumus jūrniekiem Latvijā sniedz 59 (2019.gada dati) licencēti komersanti.

Ekonomiskā situācija Latvijā kopš neatkarības atgūšanas nav bijusi pietiekami labvēlīga, lai veicinātu spēcīgu vietējo kuģu īpašnieku rašanos, tāpat nesenā finanšu krīze atstāja nelabvēlīgu iespaidu uz kuģu laika nomas likmēm, kā arī ievērojami mazināja banku interesi finansēt kuģu iegādes projektus.

Tajā pašā laikā, līdz ar Latvijas iestāšanos Eiropas Savienībā, kā arī, pateicoties izmaiņām nodokļu politikā, kuģu reģistrācijas normatīvajos aktos un sistemātiskam Sabiedrības darbam, Latvijas karogs ir kļuvis par reģistru ar tādu kvalitātes un standartu līmeni, kas sniedz kvalitatīvus pakalpojumus kuģu īpašniekiem. Pateicoties Sabiedrības mērķtiecīgam un sistēmiskam darbam, Latvijas karogs kopš 2012.gada ir iekļauts Parīzes saprašanās memoranda (par kuģu atbilstību starptautiskajām prasībām) Baltajā sarakstā.

Eiropas Komisija savos ilgtermiņa politikas dokumentos - īpaši “Blue Growth” stratēģijā ar jūru saistītās nozares izvirza kā galveno dzinējspēku turpmākai Eiropas Savienības ekonomikas izaugsmei. Kā būtiski tautsaimniecības attīstības virzieni tiek akcentēti konkurētspējīga un ilgtspējīga transporta sistēma, uzlaboti kuģniecības vides un drošības rādītāji, energoefektīvs jūras transports, atjaunojamo energoresursu (blue energy), biotehnoloģiju, akvakultūru, piekrastes un jūras tūrisma, kā arī izejvielu ieguves jūrā un jūras šelfā attīstība.

Sabiedrība atbilstoši Latvijas normatīvajiem aktiem un starptautiskajām tiesību normām veic Jūrlietu pārvaldes un jūras drošības likuma 6.pantā noteiktās funkcijas[[2]](#footnote-3). Sabiedrības darbības politika un pamatkompetences ir balstītas uz Eiropas Savienības, starptautisko un nacionālo tiesību normu ievērošanu un ieviešanu kuģošanas drošībā un aizsardzībā, jūras vides aizsardzībā no piesārņojuma, kuģu reģistrēšanā, jūrnieku profesionālās sagatavotības kontrolē un jūrnieku kvalifikācijas novērtēšanā, jūrnieku darbā iekārtošanas komersantu darbības uzraudzībā, kā arī jaunāko tehnoloģiju izmantošanā navigācijas līdzekļu un navigācijas sistēmā, hidrogrāfisko mērījumu veikšanā, navigācijas publikāciju sagatavošanā un izplatīšanā. Sabiedrība, izpildot valsts uzņemtās saistības pievienojoties starptautiskām jūras lietu konvencijām, veic dziļumu mērījumus galvenajos kuģu ceļos Latvijas Republikas teritoriālajos ūdeņos un ekskluzīvajā ekonomiskajā zonā. Atbilstoši vienotiem Starptautiskās Hidrogrāfijas organizācijas apstiprinātiem standartiem, tiek sagatavotas papīra un elektroniskās jūras navigācijas kartes, kas tiek izplatītas visā pasaulē izmantojot sadarbības līgumus un plašu izplatītāju loku.

Sabiedrība atbilstoši 2011.gada 24.oktobra Vienošanās Nr.SM2011/-41 “*Par sadarbību valsts pārvaldes uzdevumu izpildes nodrošināšanā”* ar Satiksmes ministriju, savas kompetences ietvaros piedalās valsts pārvaldes uzdevumu transporta nozares jūrniecības apakšnozarē un Eiropas Savienības integrētās jūrlietu politikas īstenošanā, lai nodrošinātu efektīvu Jūrlietu pārvaldes un jūras drošības likuma, citu nacionālo normatīvo aktu un Latvijai saistošo starptautisko līgumu un Eiropas Savienības normatīvo aktu īstenošanu un ievērošanu attiecībā uz kuģošanas drošību, kuģu, ostu un ostas iekārtu aizsardzību, vides piesārņošanas no kuģiem novēršanu un jūras satiksmes efektivitātes paaugstināšanu.

Sabiedrība atbilstoši Jūrlietu pārvaldes un jūras drošības likuma 5.panta 6.1 punktam un 2018.gada 21.decembra Deleģēšanas līgumam Nr.SM2018/-52 *“Par Starptautiskās kravu loģistikas un ostu informācijas sistēmas turētāja funkciju pildīšanu”* ar Satiksmes ministriju veic arī Starptautiskās kravu loģistikas un ostu informācijas sistēmas (turpmāk – SKLOIS) turētāja funkcijas.

Sabiedrība savas kompetences ietvaros un par saviem līdzekļiem nodrošina nepieciešamo pārstāvniecību ar jūrniecību saistītajās starptautiskajās organizācijās (Starptautiskā Jūrniecības organizācija (IMO), Starptautiskā Hidrogrāfijas organizācija (IHO), Parīzes Vienošanās memorands par ostas valsts kontroli, Helsinku Komisija (HELCOM) u.c.).

Sabiedrība nodrošina stratēģiski svarīgu pakalpojumu sniegšanu transporta nozares jūrniecības apakšnozarē, kas ir būtiski valsts vai pašvaldības administratīvās teritorijas attīstībai, kā arī valsts drošības interesēm un to sniegšana tiek īstenota publisko tiesību ietvarā atbilstoši normatīvajos aktos noteiktajai kompetencei.

Sabiedrība nodrošina pakalpojumus tirgus jomās, kurās ir tirgus nepilnības un tirgus nav spējīgs nodrošināt sabiedrības interešu īstenošanu:

* kuģu un zvejas laivu tehniskā uzraudzība, dažādi tehniskie atzinumi un slēdzieni;
* kuģošanas sabiedrību un kuģu aizsardzības auditi;
* hidrogrāfiskie un dziļumu mērījumi;
* navigācijas karšu un kartogrāfijas datu izplatīšanas pakalpojumi.

Sabiedrība atbilstoši Jūrlietu pārvaldes un jūras drošības likuma 60.pantam organizē navigācijas tehnisko līdzekļu sistēmas izveidošanu un vispārēju uzraudzību Latvijas ūdeņos. Sabiedrība par saviem līdzekļiem uztur vienoto navigācijas līdzekļu informācijas sistēmu, kas ietver speciālu uz navigācijas tehniskajiem līdzekļiem uzstādītu tālvadības aprīkojumu, ieskaitot automātiskās identifikācijas sistēmu (AIS) un centrālu serveri ar īpašu programmatūru un datu bāzi, kas nodrošina datu uzkrāšanu, analīzi un laicīgu informācijas saņemšanu par navigācijas līdzekļa darbības traucējumiem. Pie vienotās navigācijas līdzekļu informācijas sistēmas ir pieslēgti arī ostu navigācijas līdzekļi un sistēmas.

Sabiedrības īpašumā un pārvaldībā ir 18 navigācijas tehniskie līdzekļi – bākas, kas ir valsts stratēģiskās nozīmes objekti.

Ņemot vērā minētās tendences un Sabiedrības pamatkompetences, kā arī nolūkā sekmēt valsts pārvaldes uzdevumu izpildes efektivitāti, Sabiedrības vispārējais stratēģiskais mērķis ir-

**Nodrošināt tādu pakalpojumu sniegšanu un uzņēmuma darbību, kas veicina Eiropas reģiona mērogā konkurētspējīgas jūrniecības nozares izaugsmi, ilgtspēju un attīstību, piemērojot augstus vides, drošības un aizsardzības standartus.**

Šis vispārējais stratēģiskais mērķis tiek ņemts par pamatu izstrādājot Sabiedrības vidēja termiņa darbības stratēģiju 2021.–2025.gadam, kura tiks virzīta Kapitālsabiedrību pārvaldības likumā noteiktajā kārtībā apstiprināšanai Sabiedrības akcionāru sapulcē. Stratēģijā atbilstoši Ministru kabineta apstiprinātajam vispārējam stratēģiskajam mērķim tiks definēti no tā izrietoši nefinanšu mērķi, kuri būs saistīti ar Sabiedrībai uzdoto uzdevumu izpildes nodrošināšanu.

**IV. Valsts līdzdalības saglabāšanas izvērtējums**

Atbilstoši Valsts pārvaldes iekārtas likuma 88.panta pirmās daļas prasībām, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1. tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Saskaņā ar šī informatīvā ziņojuma III. nodaļā norādīto, Sabiedrības darbība atbilst Valsts pārvaldes iekārtas likuma 88. panta pirmās daļas 1, 2. un 3. punkta nosacījumiem, proti:

1. Sabiedrības darbības rezultātā tiek sniegti specifiski pakalpojumi jomās, kurās ir tirgus nepilnība, tādējādi nodrošinot minēto pakalpojumu izmaksu efektivitāti Latvijas reģionos, kā arī sabiedrības interešu īstenošanu attiecīgajās jomās:
* hidrogrāfisko un dziļumu mērījumu pakalpojumi;
* navigācijas karšu un kartogrāfijas datu izplatīšanas pakalpojumi;
* kuģu un zvejas laivu tehniskā uzraudzības (tehniskās apskates, dažādi tehniskie atzinumi un slēdzieni) pakalpojumi;
* kuģošanas sabiedrību un kuģu aizsardzības auditi.

Ņemot vērā, ka minētie pakalpojumi pamatā tiek sniegti kā stratēģiski svarīgi pakalpojumi valsts drošībai un valsts vai pašvaldības administratīvās teritorijas attīstībai atbilstoši normatīvajos aktos noteiktajai kompetencei, informatīvajā ziņojumā tiek nodalīta minēto pakalpojumu sniegšana atkarībā no tā, vai Sabiedrības sniegtie pakalpojumi izriet no valsts uzņemtajām starptautiskajām saistībām un Sabiedrībai normatīvajos aktos deleģētājiem valsts pārvaldes uzdevumiem (atspoguļots informatīvā ziņojuma 1.tabulā) vai Sabiedrība pakalpojumus sniedz tirgus nepilnības situācijā.

Sabiedrības ieņēmumi no pakalpojumiem, ko tā sniedz tirgus nepilnības situācijā sastāda 10%.

*Hidrogrāfiskie un dziļuma mērījumi:*

95% un vairāk no hidrogrāfisko un dziļuma mērījumu apjoma Sabiedrība veic izpildot valsts uzņemtās starptautiskās saistības un deleģētos pienākumus, kas tiek finansēti no maksas par navigācijas pakalpojumiem, tomēr neliela daļa no hidrogrāfisko un dziļumu mērījumu pakalpojumiem tiek sniegta arī brīvā tirgus ietvarā. Pakalpojuma grupas īpatsvars brīvā tirgus ietvarā no Sabiedrības kopējiem ienākumiem ir 0,5%.

Šobrīd Latvijā nav neviens privātais komersants ar atbilstošu tehniskā nodrošinājuma (mērījumu aparatūra, krasta navigācijas sistēmas, specializēts kuģis, specializēta programmatūra) un personāla (speciāli apmācīts personāls kvalitatīvu mērījumu nodrošināšanai, ņemot vērā, ka Latvijas izglītības iestādēs nav iespējams iegūt šādu izglītību) kapacitāti. Šī pakalpojumu grupa ir saistīta ar ievērojamiem ieguldījumiem tehnoloģijās un piekrastes infrastruktūrā (mērījumu tehniskais aprīkojums, krasta navigācijas sistēmas, specializēts kuģis, specializēta programmatūra), tai skaitā piekrastes reģionos, kuros nav ostu un citas ar kuģošanu saistītās ekonomiskās aktivitātes (navigācijas kartēs ir jāatspoguļo informācija par visu teritoriālo jūru un ekskluzīvo ekonomisko zonu).

Sabiedrības sniegto pakalpojumu nodrošināšana visā piekrastes reģionā, jo īpaši mazajās ostās, kurām nav sava tehniskā nodrošinājuma, izmaksā lētāk un nerada nevienlīdzīgu konkurenci. Mazajās ostās hidrogrāfiskie un dziļuma mērījumi ir nepieciešami regulāri, lai nodrošinātu kuģu satiksmi ostā, jo īpaši pēc spēcīgām vētrām, kā arī plānojot ostu padziļināšanas projektus, kas bieži tiek finansēti no Eiropas Savienības līdzekļiem, līdz ar to Sabiedrības sniegtie pakalpojumi ir būtiski mazajām ostām, kurās ir mazi ienākumi.

Sabiedrības sniegtajiem hidrogrāfisko un dziļumu mērījumu pakalpojumiem tiek nodrošināts drošības aspekts – dati, kas tiek ietverti navigācijas kartēs ir droši un uzticami, jo tiek izplatīti visā pasaulē.

Privātajam sektoram nav nekādu šķēršļu un ienākšanas barjeru, lai sniegtu minētos pakalpojumus. Piemēram, Lietuvā un Igaunijā ir jāsaņem speciāla licence, lai sniegtu šādus pakalpojumus, taču Latvijā šādu ierobežojumu nav. Vienlaikus brīvais tirgus minētajā pakalpojumu grupā ir tik niecīgs, ka minētie priekšnosacījumi neļauj veidoties konkurencei ar citiem privātajiem komersantiem.

*Navigācijas karšu un kartogrāfijas datu izplatīšana:*

Sabiedrība izpildot valsts deleģētos uzdevumus atbilstoši starptautiskajām saistībām un normatīvajiem aktiem, iegūst, apkopo un uztur Latvijas ūdeņu (jūras, ostu) ģeotelpiskos datus un pamatdatus, kā arī organizē navigācijas publikāciju sagatavošanu, iespiešanu un izplatīšanu. Tādējādi valsts ir noteikusi, ka par oficiāli izmantojamiem navigācijā atzīstami tikai tie dati, kurus ir ieguvusi un apstrādājusi Sabiedrība, tādējādi garantējot šo datu ticamību, unikalitāti un nodrošinot kuģošanas drošību. Vienlaikus jāņem vērā, ka kartogrāfijas produktiem un izmantojamajiem mērījumu datiem ir noteiktas augstas kvalitātes kontroles prasības (kuģošanas drošības riski, datu šifrēšana un aizsardzība), līdz ar to privāto komersantu darbība attiecīgajā tirgū ir apgrūtināta specifisku prasību dēļ.

Sabiedrība sagatavo oficiālās vektora elektroniskās navigācijas kartes, kuras pārklāj Latvijas Republikas ūdeņus. Elektroniskās navigācijas kartes tiek izstrādātas atbilstoši Starptautiskās Jūrniecības organizācijas (IMO) /Starptautiskās Hidrogrāfijas organizācijas ( IHO)  rekomendācijām un standartam  S-57 3.1. (\*.000 formātā) lietošanai ECDIS (kas nodrošina elektronisko karšu attēlošanu datora monitorā) sistēmā. Elektroniskās navigācijas kartes Sabiedrība regulāri aktualizē.

Sabiedrības izdoto papīra navigācijas karšu kolekcijā ir 22 oficiālās papīra navigācijas kartes, kas pārklāj visus Latvijas Republikas ūdeņus. Šobrīd 15 no tām ir INT kartes - iekļautas Starptautiskās Hidrogrāfijas organizācijas (IHO) vispasaules karšu katalogā IHO S-11 Region E.

Sabiedrība Latvijas ūdeņu oficiālās elektroniskās navigācijas kartes izplata visā pasaulē caur reģionālo elektronisko navigācijas karšu koordinācijas tīklu PRIMAR, kas nodrošina saskaņotu Starptautisko Hidrogrāfijas organizācijas (IHO) dalībvalstu Hidrogrāfijas dienestu oficiālo elektronisko navigācijas karšu kvalitātes līmeni un pieejamību starptautiskajai kuģniecībai. Savukārt Sabiedrība pati Latvijas ūdeņu oficiālās elektroniskās navigācijas kartes izplata (slēdzot līgumu) pašvaldībām, ostu pārvaldēm un valsts struktūrām, nodrošinot kvalitātes un drošības prasības.

Navigācijas karšu un kartogrāfijas datu izplatīšana notiek arī caur privāto sektoru slēdzot izplatīšanas līgumus. Elektronisko kartogrāfijas datu izplatīšanas līgumus Sabiedrība ir noslēgusi ar privātajiem komersantiem, piemēram, Garmin, C-Map, Sea Pilot, Ocean Wise, Bist LLC. Šajā gadījumā Sabiedrības sagatavotie elektroniskie dati netiek izplatīti tālāk tiešā veidā, bet tiek izmantoti šo privāto komersantu ražotajos produktos vai projektos. Papīra kartogrāfijas datus (drukātās navigācijas kartes) Sabiedrība izplata interneta veikalā MapShop, kā arī ir noslēgusi izplatīšanas līgumus ar karšu izdevniecību Jāņa sēta un kompāniju Unimars Navigation, kas izplata Sabiedrības kartes.

Šajā pakalpojumu grupā nav ierobežojumu, lai kļūtu par navigācijas karšu un kartogrāfijas datu izplatītāju, jo visiem privātajiem komersantiem tiek piedāvāti līdzvērtīgi nosacījumi.

 Pakalpojuma grupas īpatsvars brīvā tirgus ietvarā (elektronisko un papīra datu izplatīšana) no Sabiedrības kopējiem ienākumiem ir 4,5%, no kuriem lielākā ienākumu daļa veidojas no elektronisko navigācijas karšu un elektronisko kartogrāfijas datu izplatīšanas pakalpojumiem.

*Kuģu un zvejas laivu tehniskā uzraudzība, kuģošanas sabiedrību un kuģu aizsardzības auditi:*

Sabiedrība izpildot valsts deleģētos uzdevumus atbilstoši starptautiskajām saistībām un normatīvajiem aktiem īsteno kuģu karoga valsts uzraudzību nodrošinot, lai Latvijas karoga kuģu konstrukcija, tehniskais stāvoklis, aprīkojums un apkalpe garantētu cilvēku dzīvības un veselības, vides un kravas aizsardzību, kā arī nepieļautu starptautiskajiem standartiem neatbilstošu kuģu izmantošanu kuģošanā. Latvijas kuģu karoga valsts uzraudzību īsteno Sabiedrības Kuģošanas drošības inspekcija, veicot šādas darbības:

* Latvijas karoga kuģu pārbaudes, lai novērtētu to konstrukcijas, tehniskā stāvokļa, aprīkojuma, apkalpes, ekspluatācijas un apkopes atbilstību starptautisko tiesību aktu prasībām;
* Latvijas karoga kuģu sertifikāciju;
* Latvijas karoga kuģa būves un modernizācijas projektu, dokumentācijas par kuģa noturību, rīcības plānu piesārņojuma likvidācijai avārijas gadījumā, kuģa rokasgrāmatu un citas
* starptautiskajos tiesību aktos noteiktās kuģa dokumentācijas izvērtēšanu un apstiprināšanu;
* Latvijas karoga kuģa būves un modernizācijas darbu vispārējo uzraudzību;
* Starptautiskā drošības vadības kodeksa (turpmāk – ISM kodekss) prasību izpildes uzraudzību uz Latvijas karoga kuģiem un kuģošanas sabiedrībās, kuru īpašumā ir Latvijas karoga kuģi vai kuras pārvalda Latvijas karoga kuģus;
* MLC konvencijas prasību izpildes uzraudzību uz Latvijas karoga kuģiem.

Latvijas karoga kuģiem, kas veic starptautiskus reisus un kuru bruto tilpība ir 500 un lielāka, Sabiedrība  saskaņā ar  Jūrlietu pārvaldes un jūras drošības likuma 18.panta pirmo daļu un normatīvajiem aktiem par klasifikācijas sabiedrību (atzīto organizāciju) uzraudzības kārtību pilnvaro atzīto organizāciju veikt šādu Latvijas karoga kuģu pārbaudes un izsniegt starptautiskajos tiesību aktos noteiktās konvencionālās apliecības un atbilstošu klasifikācijas apliecību, bet Sabiedrība nodrošina Latvijai saistošajos starptautiskajos tiesību aktos noteikto prasību izpildes pārbaudes uz šiem kuģiem. Klasifikācijas sabiedrība (atzītā organizācija) ir sabiedrība, kas atzīta saskaņā ar Eiropas Parlamenta un Padomes 2009.gada 23.aprīļa Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates.

Latvijas karoga kuģiem, kas neveic starptautiskus reisus vai kuru bruto tilpība ir mazāka par 500, karoga valsts uzraudzību pēc kuģa īpašnieka izvēles veic Sabiedrības Kuģošanas drošības inspekcija vai atzītā organizācija. Ja kuģa īpašnieks izvēlas atzītās organizācijas pakalpojumus, Sabiedrības Kuģošanas drošības inspekcija saskaņā ar normatīvajos aktos noteikto, veic Latvijas karoga kuģa ikgadējas karoga valsts pārbaudes, lai pārliecinātos par Latvijas karoga kuģu atbilstību atzīto organizāciju izsniegtajām konvencionālajām apliecībām, kā arī lai pārbaudītu Latvijas karoga kuģu apkalpes, ekspluatācijas un apkopes atbilstību starptautisko tiesību aktu prasībām un kontrolētu atzītajām organizācijām deleģēto funkciju izpildes kvalitāti. Latvijas karoga kuģiem šādus pakalpojumus sniedz atzīto klasifikācijas sabiedrību pārstāvniecības Latvijā - Bureau Veritas Marine & Offshore SAS (BV), DNV GL AS (DNV-GL), Lloyd’s Register Group Limited (LR), Russian Maritime Register of Shipping (RMRS). Visām atzītajām organizācijām ir deleģēts vienāds pakalpojumu loks, ko tās ir tiesīgas sniegt Sabiedrības vārdā.

Sabiedrība, saskaņā ar normatīvajos aktos noteikto, neatsaka pilnvarojumu nevienai no atzītajām organizācijām, taču atsevišķos gadījumos, saskaņojot ar Satiksmes ministriju, drīkst ierobežot atzīto organizāciju skaitu, sniedzot objektīvu šādas rīcības pamatojumu. Ņemot vērā minēto, pilnvarojuma līgumi tiek slēgti tikai ar tām atzītajām organizācijām, kuru uzraudzībā ir Latvijas karoga kuģi, jo Sabiedrība saskaņā ar normatīvajos aktos noteikto regulāri uzrauga atzītās organizācijas un īstenojot ostas valsts kontroli ziņo par neatbilstībām attiecīgo atzīto organizāciju darbībā Eiropas Komisijai, Eiropas Savienības un Eiropas Ekonomikas zonas dalībvalstīm.

Kuģošanas sabiedrību un kuģu aizsardzības auditu veikšana arī izriet no valstij noteiktām starptautiskajām saistībām par Latvijas kuģu karoga valsts uzraudzības īstenošanu, kas saskaņā ar normatīvajiem aktiem ir deleģētas Sabiedrībai.

Sabiedrības Kuģošanas drošības inspekcija saskaņā ar valsts starptautiskām, saistībām un normatīvajos aktos deleģēto valsts pārvaldes uzdevumu veic Starptautiskā kuģu un ostu aizsardzības kodeksa (ISPS kodekss) prasību izpildes uzraudzību (aizsardzības izvērtēšanu un sertificēšanu) starptautiskajā kuģošanā iesaistītajiem Latvijas karoga kravas kuģiem ar bruto tilpību 500 un vairāk un pasažieru kuģiem, kā arī kabotāžas kuģošanā iesaistītiem kravas un pasažieru kuģiem.

Starptautiskā drošības vadības kodeksa (turpmāk – ISM kodekss) prasības ir jāņem vērā Latvijas Kuģu reģistrā reģistrētajiem kravas kuģiem ar bruto tilpību 500 un vairāk un pasažieru kuģiem, kuri ir iesaistīti starptautiskajos reisos vai tikai vietējos reisos, pārvietojamām jūras urbšanas iekārtām ar bruto tilpību 500 un vairāk, kuras darbojas Latvijas valsts pakļautībā, kuģošanas sabiedrībām, kuras šos kuģus vai urbšanas iekārtas pārvalda. Pēc kuģa īpašnieka izvēles Sabiedrības Kuģošanas drošības inspekcija vai tās atzīta klasifikācijas sabiedrība veic ISM kodeksa prasību izpildes uzraudzību starptautiskajā kuģošanā iesaistītajiem kravas kuģiem ar bruto tilpību 500 un vairāk un pasažieru kuģiem, kā arī šo kuģu pārvaldošajām kuģošanas sabiedrībām. Kabotāžas kuģošanā iesaistīto kravas kuģu ar bruto tilpību 500 un vairāk un pasažieru kuģu, kā arī šo kuģu pārvaldošo kuģošanas sabiedrību ISM kodeksa prasību izpildes uzraudzību veic tikai Sabiedrības Kuģošanas drošības inspekcija.

Auditus par atbilstību MLC 2006 konvencijas (Konvencijas par darbu jūrniecībā) prasībām  uz Latvijas karoga kuģiem pēc kuģa īpašnieka izvēles veic Sabiedrības Kuģošanas drošības inspekcija vai tās atzīta klasifikācijas sabiedrība, saskaņā ar normatīvajos aktos noteiktajām prasībām.

Latvijā pārstāvētās klasifikācijas sabiedrības savā darbībā koncentrējas uz komerciāli izdevīgāko – starptautiski kuģojošo floti. Tehniskās uzraudzības pakalpojumus nelieliem kuģiem un zvejas laivām, īpaši reģionos (piekraste un mazās ostas) šobrīd nesniedz neviens cits komersants, bet ir svarīgi nodrošināt šāda pakalpojuma sniegšanu, jo tehniski atbilstoši kuģi samazina avāriju un vides piesārņojuma risku. Zvejas laivu tehniskā uzraudzība ir arī sociāla funkcija, lai nezaudētu nodarbinātību reģionos. Latvijā ārpus ostām, gar piekrasti ir apmēram 200 zvejas laivas. Zvejas laivas vienreizējs apskates tarifs Sabiedrībai nav peļņu nesošs, taču Sabiedrība nodrošina šo pakalpojumu, lai neizbeigtu nodarbinātību reģionos organizējot apskates, kurās vienā reizē tiek nodrošināts lielāks zvejas laivu apskates skaits.

Pakalpojuma grupas īpatsvars brīvā tirgus ietvarā no Sabiedrības kopējiem ienākumiem ir 1%.

1. Sabiedrības darbības rezultātā tiek sniegti pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai. Sabiedrība sniedz stratēģiski svarīgus pakalpojumus transporta nozares jūrniecības apakšnozarē efektīvi realizējot sev uzticētās karoga valsts, ostas valsts un piekrastes valsts funkcijas. Sabiedrības komercdarbība valstij stratēģiski svarīgā nozarē sniedzot pakalpojumus, kas ir būtiski transporta nozares jūrniecības apakšnozares politikas īstenošanai, kā arī valsts drošības interesēm ir pakārtota Sabiedrības kā valsts kapitālsabiedrības nefinanšu mērķiem, proti, valsts un sabiedrības interešu un vajadzību efektīva nodrošināšana, turklāt tā, lai arī ir privāttiesiska darbība, tiek īstenota publisko tiesību ietvarā, ko nosaka gan Sabiedrības plānošanas dokumenti, piemēram, Sabiedrības darbības stratēģija, gan normatīvie akti, piemēram, Jūrlietu pārvaldes un jūras drošības likums un Jūras kodekss. Sabiedrības sniegtie pakalpojumi, kas izriet no valsts uzņemtajām starptautiskajām saistībām un Sabiedrībai normatīvajos aktos deleģētājiem valsts pārvaldes uzdevumiem ir atspoguļoti informatīvā ziņojuma 1.tabulā.

1.tabula

|  |  |
| --- | --- |
| **Pakalpojumu grupa** | **Pakalpojumu grupas juridiskais un ekonomiskais izvērtējums** |
| ***Kuģu reģistra pakalpojumi:****Kuģu reģistrācija, kuģu hipotēku reģistrācija, Latvijas Kuģu reģistra dokumentu izsniegšana, Latvijas Kuģu reģistra datu bāzes uzturēšana*  | Ar ārējo normatīvo aktu Sabiedrībai deleģēti valsts pārvaldes uzdevumi, kas izriet no valsts uzņemtajām starptautiskajām saistībām.Sabiedrība ir vienīgā organizācija, kura ir tiesīga veikt šīs funkcijas, līdz ar to pakalpojuma sniegšana privātajam sektoram nav nododama.Pakalpojumu grupa ir būtiska transporta nozares jūrniecības apakšnozares politikas īstenošanai, kā arī valsts drošības interesēm. Sabiedrība, nodrošinot šo pakalpojumu grupu, saskaņā ar normatīvajos aktos noteikto, uztur valsts nozīmes informācijas sistēmas - Latvijas Kuģu reģistrs – darbību, garantējot tajā ietverto datu patiesumu. Latvijas Kuģu reģistrā elektroniski tiek uzturētas kuģu reģistra grāmatas un Sabiedrība ar ārējo normatīvo aktu ir pilnvarota vest minēto reģistru. Reģistriem kuģu reģistra grāmatās ir publiska ticamība.Pakalpojuma grupas finansējuma īpatsvars no kapitālsabiedrības kopējiem ienākumiem ir 3%.*Normatīvie akti:*Jūrlietu pārvaldes un jūras drošības likums.Jūras kodekss.Ministru kabineta 2006.gada 6.jūnija noteikumi Nr.467 “Noteikumi par kuģu reģistrāciju Latvijas Kuģu reģistrā”. |
| ***Jūrnieku reģistra pakalpojumi:****Jūrnieku kompetences novērtēšana un kvalifikācijas dokumentu izsniegšana un uzglabāšana, jūrnieku reģistrācija un jūrnieku sertificēšanas datu bāzes uzturēšana, jūrnieku grāmatiņu izsniegšana, jūrnieku profesionālās sagatavošanas procesa uzraudzība, jūrnieku ārstu atzīšana, komersantu, kas sniedz darbiekārtošanas pakalpojumus kuģa apkalpes komplektēšanā, uzraudzība* | Ar ārējo normatīvo aktu Sabiedrībai deleģēti valsts pārvaldes uzdevumi, kas izriet no valsts uzņemtajām starptautiskajām saistībām.Sabiedrība ir vienīgā organizācija, kura ir tiesīga veikt šīs funkcijas, līdz ar to pakalpojuma sniegšana privātajam sektoram nav nododama.Pakalpojuma grupa ir būtiska transporta nozares jūrniecības apakšnozares politikas īstenošanai, kā arī valsts drošības interesēm.Sabiedrība, nodrošinot šo pakalpojumu grupu, saskaņā ar normatīvajos aktos noteikto, uztur valsts nozīmes informācijas sistēmas – jūrnieku sertificēšanas datu bāze - darbību, garantējot tajā ietverto datu patiesumu. Datu bāzē ietvertā informācija ir būtiska ne tikai vietējā, bet arī starptautiskā līmenī, jo Sabiedrība pārbauda jūrnieku iesniegto dokumentu autentiskumu un derīgumu, izmantojot minēto datu bāzi, kā arī pieprasot informāciju dokumentu izdevēj­iestādēm un citu valstu kompetentajām iestādēm. Atbilstoši starptautisko tiesību normu prasībām, Sabiedrība pēc pieprasījuma informē Latvijas Republikas un ārvalstu kompetentās iestādes un komersantus, kas sniedz darbiekārtošanas pakalpojumus kuģa apkalpes komplektēšanā, par jūrnieka kvalifikācijas sertifikāta autentiskumu. Sabiedrība nodrošina, ka jūrniekiem izsniegtie dokumenti tiek atzīti visā pasaulē. Sabiedrības izveidotā jūrnieku kompetences un novērtēšanas sistēma ir starptautiski atzīta Starptautiskajā Jūrniecības organizācijā (IMO) un to kā labu paraugu ir novērtējuši arī vairāki Eiropas Komisijas veiktie funkcionālie auditi. Tādējādi, Latvijas jūrniekiem ir vienkāršāk iegūt augstāk atalgotu darbu labākajās kuģošanas kompānijās pasaulē.Pakalpojuma grupas finansējuma īpatsvars no kapitālsabiedrības kopējiem ienākumiem ir 13%.*Normatīvie akti:*Jūrlietu pārvaldes un jūras drošības likums.Jūras kodekss.Ministru kabineta 2005.gada 22.novembra noteikumi Nr.895 “Jūrnieku sertificēšanas noteikumi”.Ministru kabineta 2015.gada 15.decembra noteikumi Nr. 710 “Jūrnieku profesionālās sagatavošanas programmu sertificēšanas, īstenošanas un uzraudzības noteikumi”.Ministru kabineta 2005.gada 20.decembra noteikumi Nr.992 “Noteikumi par jūrnieka grāmatiņu”.Ministru kabineta 2016.gada 20.decembra noteikumi Nr. 811 “Jūrnieku ārstu atzīšanas noteikumi”.Ministru kabineta 2011.gada 17.maija noteikumi Nr.364 “Kārtība, kādā licencē un uzrauga komersantus, kuri sniedz darbiekārtošanas pakalpojumus kuģa apkalpes komplektēšanā”. |
| ***Kuģošanas drošības inspekcijas un Kuģu un ostu aizsardzības inspekcijas pakalpojumi:****Latvijas Kuģu reģistrā iekļauto kuģu atbilstības drošības un vides aizsardzības prasībām uzraudzība, ostas valsts kontroles veikšana, kuģu aizsardzības auditu veikšana,* *beramkravu termināļu un kuģu aizsardzības auditu veikšana, komersantu, kas veic kuģa drošības aprīkojuma pārbaudes vai kuģu būvi, projektēšanu, modernizāciju vai remontu sertificēšana, atzīto aizsardzības organizāciju sertificēšana un uzraudzība, klasifikācijas sabiedrību (atzīto organizāciju) uzraudzība* | Ar ārējo normatīvo aktu Sabiedrībai deleģēti valsts pārvaldes uzdevumi, kas izriet no valsts uzņemtajām starptautiskajām saistībām.Sabiedrība ir vienīgā organizācija, kura ir tiesīga veikt šīs funkcijas, līdz ar to pakalpojuma sniegšana privātajam sektoram nav nododama. Atsevišķi pakalpojumi, ko Sabiedrība nodrošina brīvajā tirgū ir nodalīti (sadaļa par Sabiedrības sniegtajiem pakalpojumiem, kurās ir tirgus nepilnība), taču ir jāņem vērā, ka pastarpināti tie ir saistīti ar starptautiskajām saistībām un Sabiedrībai normatīvajos aktos noteikto kuģu karoga valsts uzraudzības īstenošanu.Pakalpojumu grupa ir būtiska transporta nozares jūrniecības apakšnozares politikas īstenošanai, kā arī valsts drošības interesēm.Pakalpojuma grupas finansējuma īpatsvars no kapitālsabiedrības kopējiem ienākumiem ir 3%.*Normatīvie akti:*Jūrlietu pārvaldes un jūras drošības likums.Jūras kodekss.Ministru kabineta 2011.gada 7.jūnija noteikumi Nr.439 “Noteikumi par kuģu karoga valsts uzraudzības īstenošanu".Ministru kabineta 2010.gada 21.decembra noteikumi Nr.1164 “Ostas valsts kontroles kārtība”.Ministru kabineta 2008.gada 29.janvāra noteikumi Nr.49 “Noteikumi par kuģu drošību”.Ministru kabineta 2006.gada 28.marta noteikumi Nr.248 “Noteikumi par jūras zvejas kuģu drošību”.Ministru kabineta 2011.gada 14.jūnija noteikumi Nr.451 “Noteikumi par drošības prasībām vietējos reisos iesaistītiem pasažieru kuģiem”.Ministru kabineta 2016.gada 12.janvāra noteikumi Nr.27 “Noteikumi par atpūtas kuģu un ūdens motociklu būvniecību, atbilstības novērtēšanu un piedāvāšanu tirgū”. Ministru kabineta 2008.gada 25.marta noteikumi Nr.201 “Noteikumi par atpūtas kuģu drošību”.Ministru kabineta 2006.gada 24.janvāra noteikumi Nr.80 “Noteikumi par kuģa apkalpes minimālo sastāvu”.Ministru kabineta 2016.gada 12.janvāra noteikumu Nr.30 “Kuģu radio un navigācijas aprīkojuma izmantošanas un apkalpošanas noteikumi”.Ministru kabineta 2006.gada 14.februāra noteikumi Nr.143 “Beramkravu kuģu drošas kraušanas noteikumi”Ministru kabineta 2009.gada 15.septembra noteikumi Nr.1060 “Noteikumi par bīstamo un piesārņojošo kravu apriti un kontroli ostās”.Ministru kabineta 2015.gada 22.decembra noteikumi Nr. 745 “Atzīto aizsardzības organizāciju atzīšanas, sertificēšanas un darbības uzraudzības kārtība”.Ministru kabineta 2011.gada 31.maija noteikumi Nr.424“Klasifikācijas sabiedrību (atzīto organizāciju) uzraudzības kārtība”.Ministru kabineta 2017.gada 17.janvāra noteikumi Nr. 34 “Kuģu aprīkojuma noteikumi”. |
| ***Hidrogrāfijas dienesta pakalpojumi:****Kuģošanas drošībai nepieciešamo navigācijas tehnisko līdzekļu uzraudzība, dziļuma un hidrogrāfisko mērījumu veikšana un kontrole Latvijas ūdeņos, navigācijas publikāciju sagatavošanas, iespiešanas un izplatīšanas organizēšana, navigācijas brīdinājumu un paziņojumu izplatīšana, kuģošanas drošības informācijas aprites nodrošināšana, kuģošanas drošības informācijas analīzes un izziņošanas nacionālā koordinatora pienākumu veikšana, Latvijas ūdeņu (jūras un ostu) ģeotelpisko datu un pamatdatu iegūšana, apkopošana un uzturēšana* | Ar ārējo normatīvo aktu Sabiedrībai deleģēti valsts pārvaldes uzdevumi, kas izriet no valsts uzņemtajām starptautiskajām saistībām.Pakalpojumu grupa ir būtiska transporta nozares jūrniecības apakšnozares politikas īstenošanai, kā arī valsts drošības interesēm.Pakalpojuma grupas nodrošināšana (dziļumu mērījumi, navigācijas datu sagatavošana) ir priekšnoteikums, lai kuģi un jūrnieki no visas pasaules varētu droši kuģot Latvijas ūdeņos. Sabiedrības sniegtie navigācijas pakalpojumi (tai skaitā nacionālā koordinatora pakalpojumi) ārvalstu kuģiem, kuģu ceļu navigācijas aprīkojuma attīstība un kartogrāfijas informācija ir priekšnosacījums, lai ostas piesaistot lielākus kravu apjomus, attiecīgi spētu droši apkalpot vairāk un lielākas kravnesības kuģus.Sabiedrība savas kompetences ietvaros rada uz uztur ģeotelpiskās informācijas sadaļas, kas aptver Latvijas teritoriālo jūru un ekskluzīvo ekonomisko zonu (EEZ), kas savukārt ir nepieciešamie izejas dati, lai valsts veiksmīgi varētu plānot saimniecisko darbību (vēja enerģijas parku attīstību, dabas resursu ieguvi utt.) savos teritoriālajos ūdeņos un ekskluzīvajā ekonomiskajā zona (EEZ).Pakalpojuma grupas finansējuma īpatsvars no kapitālsabiedrības kopējiem ienākumiem ir 75%, kuros ietverti pakalpojumi, par kuriem, uzņemoties valsts saistības, Sabiedrība nevar iekasēt samaksu.*Normatīvie akti:*Jūrlietu pārvaldes un jūras drošības likums.Likums par ostām.Ministru kabineta 2016.gada 12.jūlija noteikumi Nr.451 “Tehniskās prasības navigācijas tehniskajiem līdzekļiem un to darbības nodrošināšanas kārtība” |
| *Sadarbībā ar Nacionālo bruņoto spēku Jūras spēku vienību, kas veic krasta apsardzes funkcijas, koordinē Automātiskās identifikācijas sistēmas (AIS) attīstību un lietošanu, kā arī nodrošina Tālās darbības identifikācijas un sekošanas (LRIT) sistēmas darbību*  | Ar ārējo normatīvo aktu Sabiedrībai deleģēti valsts pārvaldes uzdevumi.Sabiedrība ir vienīgā organizācija, kura ir tiesīga veikt šīs funkcijas, līdz ar to pakalpojuma sniegšana privātajam sektoram nav nododama.Pakalpojumu grupa ir būtiska transporta nozares jūrniecības apakšnozares politikas īstenošanai, kā arī valsts drošības interesēm.*Normatīvie akti:*Jūrlietu pārvaldes un jūras drošības likums. |
| *Saskaņā ar deleģēšanas līgumu pilda Starptautiskās kravu loģistikas un ostu informācijas sistēmas (SKLOIS) turētāja funkcijas, tai skaitā nodrošina tās savietojamību ar Eiropas Savienības sistēmu apmaiņai ar kuģošanas informāciju (SafeSeaNet sistēma)* | Ar ārējo normatīvo aktu Sabiedrībai deleģēti valsts pārvaldes uzdevumi.Sabiedrība ir vienīgā organizācija, kura ir tiesīga veikt šīs funkcijas, līdz ar to pakalpojuma sniegšana privātajam sektoram nav nododama.Pakalpojumu grupa ir būtiska transporta nozares jūrniecības apakšnozares politikas īstenošanai, kā arī valsts drošības interesēm.*Normatīvie akti:*Jūrlietu pārvaldes un jūras drošības likuma 5.panta 6.1 punkts. |

1. Sabiedrība pārvalda tās pamatkapitālā esošās bākas, kas ir stratēģiski svarīgi objekti valsts drošībai. Lai arī šobrīd kuģu navigācija pasaules okeānos un jūrās notiek pārsvarā izmantojot globālo satelītnavigācijas sistēmu GPS, tomēr bākas un krasta navigācijas līdzekļi tiek uzskatīti par neatņemamu drošas kuģošanas sastāvdaļu. Latvija pievienojoties 1974.gada Starptautiskajai konvencijai par cilvēku dzīvības aizsardzību uz jūras (SOLAS konvencija) ir apņēmusies nodrošināt virkni pakalpojumu funkcijas, tai skaitā bāku un navigācijas līdzekļu sistēmas nepārtrauktas darbības nodrošināšanu. Šo sistēmu darbības nodrošināšana dod būtisku ieguldījumu drošā kuģu satiksmē Latvijas ūdeņos kuģiem no visas pasaules, tādējādi nodrošinot drošus kravu un pasažieru pārvadājumus, kā arī vides aizsardzību, mazinot negadījumu risku.

Papildus Valsts pārvaldes iekārtas likuma 88.panta otrajā daļā ir noteikts, ka veicot izvērtējumu, kas pamatotu, ka citādā veidā nav iespējams efektīvi sasniegt šī likuma 88.panta pirmajā daļā noteiktos mērķus, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem. Sabiedrība ir konsultējusies ar Konkurences padomi, kā arī ir veikusi konsultācijas ar ieinteresēto nozares komersantu pārstāvošajām biedrībām –Latvijas Kuģu kapteiņu asociāciju un Latvijas Kruinga kompāniju asociāciju, kas atbalsta informatīvā ziņojuma tālāku virzību. Viedokli par informatīvo ziņojumu sniegusi arī Latvijas Brīvo arodbiedrību savienība, kas atbalsta informatīvā ziņojuma tālāku virzību. Sabiedrībai ir nepieciešamās iestrādnes, specifiskās zināšanas un kompetences, kā arī resursi, lai nodrošinātu minētos specifiskos pakalpojumus augstā līmenī.

Ievērojot minēto, valsts līdzdalības saglabāšana Sabiedrībā ir būtiska, lai arī turpmāk nodrošinātu Sabiedrībai deleģēto stratēģiski svarīgo valsts pārvaldes uzdevumu izpildi un Latvijas Republikas uzņemto saistību izpildi transporta nozares jūrniecības apakšnozarē augstā līmenī atbilstoši starptautiskai praksei.

**Ievērojot minēto, ir pamats secināt, ka Sabiedrības komercdarbība atbilst Valsts pārvaldes iekārtas likuma 88. panta pirmās daļas 1., 2. un 3.punktam, un valsts līdzdalība Sabiedrībā ir saglabājama arī turpmāk.**

**V. Priekšlikumi turpmākai rīcībai**

Ņemot vērā iepriekš minēto, Satiksmes ministrija ierosina saglabāt valsts līdzdalību Sabiedrībā.

Satiksmes ministrs T.Linkaits

Vīza:

Valsts sekretāre I.Stepanova

1. *Apstiprināti ar Sabiedrības akcionāru sapulces 2017.gada 29.septembra lēmumu. Pieejams:* [*https://www.lja.lv/sites/default/files/page\_attachments/LJA\_Statuti.pdf*](https://www.lja.lv/sites/default/files/page_attachments/LJA_Statuti.pdf) [↑](#footnote-ref-2)
2. *Sabiedrības kompetence jūrlietās noteikta Jūrlietu pārvaldes un jūras drošības likuma 6.panta pirmajā daļā. Pieejams:* [*https://likumi.lv/ta/id/68491-jurlietu-parvaldes-un-juras-drosibas-likums*](https://likumi.lv/ta/id/68491-jurlietu-parvaldes-un-juras-drosibas-likums) [↑](#footnote-ref-3)